ନୂଆଦିଲ୍ଲୀ : ଦେଶର ସୀମାନ୍ତ ଅଞ୍ଚଳରେ ସଡ଼କ,ପୋଲ ଓ ସୁଡ଼ଙ୍ଗ ଆଦି ନିର୍ମାଣ କାର୍ଯ୍ୟକୁ ତ୍ୱରାନ୍ୱିତ କରାଯିବ ବୋଲି ପ୍ରତିରକ୍ଷା ମନ୍ତ୍ରୀ ରାଜନାଥ ସିଂହ କହିଛନ୍ତି। ସୀମା ସଡ଼କ ସଂଗଠନ ଏଥିପାଇଁ ଜୋରଦାର କାର୍ଯ୍ୟ ଆରମ୍ଭ କରିଦେଇଛି। ନୂଆଦିଲ୍ଲୀରେ ଅନୁଷ୍ଠିତ ଏକ ଉଚ୍ଚସ୍ତରୀୟ ବୈଠକରେ ପ୍ରତିରକ୍ଷା ମନ୍ତ୍ରୀ ସୀମା ସଡ଼କ ସଂଗଠନ ପ୍ରକଳ୍ପଗୁଡ଼ିକର ସମୀକ୍ଷା କରିଥିଲେ। ବୈଠକ ସମୟରେ ସୀମାନ୍ତ ଅଞ୍ଚଳରେ ଯୋଗାଯୋଗ ବ୍ୟବସ୍ଥାର ସମୀକ୍ଷା କରାଯାଇଥିଲା।
ସୀମା ସଡ଼କ ସଂଗଠନର କାର୍ଯ୍ୟକୁୂ ପ୍ରଶଂସା କରି ଶ୍ରୀ ସିଂହ ଏହାକୁ ଆହୁରି ଅଧିକ ସଫଳତା ହାସଲ କରିବା ଲାଗି ଉତ୍ସାହିତ କରିଛନ୍ତି। ସୀମା ସଡ଼କ ସଂଗଠନ ବର୍ତ୍ତମାନ ବହୁ ଅତ୍ୟାଧୁନିକ ଯନ୍ତ୍ରପାତି ଓ ସାଜସରଞ୍ଜାମ ବ୍ୟବହାର କରୁଛି। ଦେଶୀୟ ଜ୍ଞାନକୌଶଳରେ ମଡୁଲାର ପୋଲଗୁଡ଼ିକର ନିର୍ମାଣ ପାଇଁ ପରୀକ୍ଷାମୂଳକ ଭାବେ ମିଳିତ ଉଦ୍ୟମରେ କାର୍ଯ୍ୟ କରାଯାଉଛି। ଏହା ଦ୍ୱାରା ଦେଶର ଆଗୁଆ ଘାଟିଗୁଡ଼ିକରେ ପୋଲ ନିର୍ମାଣ ସମ୍ଭବ ହେବ।
